Author: sarkany
Last saved by: spano
Company: UVSR

ÚRAD VLÁDY SLOVENSKEJ REPUBLIKY
              Sekcia vládnej legislatívy

	Na rokovanie vlády SR
	Dňa 3. marca 2004
	K materiálu č. 4802/2004  
	K bodu č. 3

S T A N O V I S K O

k návrhu nariadenia vlády Slovenskej republiky, ktorým sa ustanovujú požiadavky na uvádzanie sadiva a sadeníc zelenín do obehu

I.

          Návrhu nariadenia vlády Slovenskej republiky, ktorým sa ustanovujú požiadavky na uvádzanie sadiva a sadeníc zelenín do obehu vypracovalo Ministerstvo pôdohospodárstva Slovenskej republiky na základe splnomocňovacieho ustanovenia § 2 ods. 1 písm. k) zákona č. 19/2002 Z. z., ktorým sa ustanovujú podmienky vydávania aproximačných nariadení vlády Slovenskej republiky v znení zákona č. 207/2002 Z. z. na vykonanie článku 70 Európskej dohody o pridružení podľa § 40a zákona Národnej rady Slovenskej republiky č. 291/1996 Z. z. o odrodách a osivách v znení neskorších predpisov a na rokovanie vlády Slovenskej republiky ho predkladá minister pôdohospodárstva Slovenskej republiky Zsolt Simon.

II.

     Cieľom predloženého návrhu nariadenia vlády je upraviť požiadavky na vlastnosti a kvalitu sadiva a sadeníc určených rodov a druhov zelenín, ich balenie a označovanie, podmienky na sledovanie a kontrolu kritických bodov ich výrobného procesu, podrobnosti postupu pri odbere vzoriek sadiva a sadeníc zelenín a náležitosti a spôsob evidencie a vedenia zoznamov určených rodov a druhov zelenín.

III.

     Predmetný návrh bol prerokovaný v Legislatívnej rade vlády Slovenskej republiky dňa 24. februára 2004.
     Sekcia vládnej legislatívy Úradu vlády Slovenskej republiky konštatuje, že návrh nariadenia vlády Slovenskej republiky, ktorým sa ustanovujú požiadavky na uvádzanie sadiva a sadeníc zelenín do obehu je na rokovanie vlády predložený v novom znení, v ktorom sú pripomienky Legislatívnej rady vlády Slovenskej republiky zapracované s výnimkou pripomienok uvedených v čl. IV tohto stanoviska.

IV.

     Sekcia vládnej legislatívy Úradu vlády Slovenskej republiky odporúča vláde Slovenskej republiky návrh nariadenia vlády Slovenskej republiky, ktorým sa ustanovujú požiadavky na uvádzanie sadiva a sadeníc zelenín do obehu schváliť s týmito pripomienkami:

K § 1

V odseku 2 je potrebné slová „mimo Európskeho spoločenstva“ nahradiť slovami „,ktoré nie sú členskými štátmi Európskej únie“.

K § 2

Nadpis paragrafu je potrebné upraviť takto: „Rody a druhy zelením“.

K poznámkam pod čiarou k odkazom 3, 4 a 7

K odkazu 3
-	za slovo „Zákon“ je potrebné vložiť slová „Národnej rady Slovenskej republiky“ vzhľadom na bod 52 Legislatívnych pravidiel vlády SR.

K odkazu 4
-	platí pripomienka k predchádzajúcemu odkazu a navyše je potrebné za skratku „Z. z.“ vložiť slová „v znení zákona č. 471/2001 Z. z.“ vzhľadom na bod 49 Legislatívnych pravidiel vlády SR.

K odkazu 7
-	platí rovnaká pripomienka ako k odkazu 3.

Bratislava 1. marca 2004